### SUTARTIS DĖL VIEŠOSIOS ĮSTAIGOS CPO LT

**VALDYBOS NARIO VEIKLOS**

#### **Ši sutartis dėl Viešosios įstaigos CPO LT Valdybos nario veiklos (toliau – „Sutartis“) sudaryta [data] tarp:**

**CPO LT pagal Lietuvos Respublikos įstatymus įsteigtos ir veikiančios viešosios įstaigos, Juridinių asmenų registro kodas 302913276, buveinės adresas Ukmergės g. 219-1, LT-07152 Vilnius (toliau – „CPO LT“), atstovaujamos direktorės Neringos Andrijauskienės, veikiančios pagal Įstaigos įstatus, ir**

**[vardas pavardė], asmens kodas [asmens kodas] (toliau – „Valdybos narys“).**

#### **CPO LT ir Valdybos narys, toliau kartu vadinami „Šalimis“, o kiekvienas atskirai - „Šalimi“, atsižvelgdami į tai, kad:**

#### **Valdybos narys [data] [organas, kuris turi įgaliojimus priimti sprendimą] sprendimu [sprendimo unikalus numeris] buvo išrinktas į CPO LT valdybą;**

#### **CPO LT ir Valdybos narys siekia Sutartimi įtvirtinti Valdybos nario veiklos principus bei nustatyti Valdybos nario teises, pareigas ir atsakomybę už veiklą CPO LT valdyboje, atlygio už Valdybos nario veiklą principus, materialines sąlygas ir priemones, reikiamas pareigoms vykdyti;**

#### **susitaria:**

### VALDYBOS NARIO FUNKCIJOS, TEISĖS IR PAREIGOS

#### Valdybos narys vykdo savo pareigas, numatytas teisės aktuose, CPO LT įstatuose, kolegialių organų sprendimuose ir kituose CPO LT vidaus dokumentuose.

#### Veikdamas kartu su kitais į CPO LT valdybą išrinktais asmenimis, sprendžia CPO LT valdybos kompetencijai priskirtus klausimus ir vykdo kitas CPO LT valdybai pavestas funkcijas.

#### Valdybos narys privalo veikti CPO LT ir visų CPO LT dalininkų naudai, atsižvelgiant į kitų interesų turėtojų teises ir teisėtus lūkesčius, bei siekti CPO LT įstatuose bei kituose CPO LT vidaus dokumentuose įtvirtintų CPO LT veiklos tikslų. Savo veikloje Valdybos narys vadovaujasi įstatymais, kitais teisės aktais, CPO LT įstatais, visuotinio dalininkų susirinkimo sprendimais, taip pat ir CPO LT veiklos strategija, valdybos darbo reglamentu bei kitais CPO LT vidaus dokumentais.

#### Valdybos narys įsipareigoja savo pareigas vykdyti tinkamai, efektyviai ir objektyviai spręsti visus valdybai priskirtus klausimus bei vadovautis aukščiausiais profesionalumo standartais. Valdybos narys privalo atlikti visus nuo jo priklausančius veiksmus, kad taikytinuose įstatymuose ir kituose teisės aktuose bei CPO LT įstatuose numatytos valdybos funkcijos būtų įgyvendinamos nepertraukiamai.

#### Valdybos narys savo pareigas privalo vykdyti asmeniškai ir neturi teisės perleisti ar pavesti visų ar dalies valdybos nario funkcijų vykdymo tretiesiems asmenims, išskyrus teisės aktuose numatytas išimtis.

#### Valdybos narys turi šias pareigas:

#### CPO LT, jos vadovo bei visuotinio dalininkų susirinkimo atžvilgiu veikti sąžiningai ir protingai;

#### būti lojaliu CPO LT;

#### veikti CPO LT ir jos dalininkų interesais, atsižvelgiant į kitų interesų turėtojų teises ir teisėtus lūkesčius;

#### saugoti CPO LT komercines paslaptis ir konfidencialią informaciją;

#### vengti interesų konfliktų tarp CPO LT ir Valdybos nario (įskaitant trečiųjų asmenų, kurių naudai privalo veikti Valdybos narys) interesų;

#### savo ir (ar) trečiųjų asmenų naudai nenaudoti informacijos, kurią Valdybos narys sužinojo, vykdydamas savo, kaip CPO LT Valdybos nario, funkcijas;

#### siekiant efektyvaus Valdybos posėdžių planavimo ir organizavimo, iš anksto informuoti CPO LT apie planuojamas atostogas, komandiruotes ar bet kokį kitą užimtumą, kuris gali trukdyti jam dalyvauti suplanuotose ar planuojamuose CPO LT valdybos posėdžiuose, apie kuriuos jis buvo tinkamai, iš anksto informuotas;

#### nuolat teikti kitiems Valdybos nariams informaciją apie jo atliekamą užduotį, kuruojamą (-us) klausimą (-us), CPO LT valdybos nustatyta tvarka rengti veiklos ataskaitas, bei pristatyti jas CPO LT valdybai, jei Valdybos narys CPO LT valdybos sprendimu būtų paskirtas atlikti tam tikras konkrečias užduotis ar nuolat arba laikinai kuruoti tam tikrus Valdybos kompetencijai priskirtus klausimus;

#### nuolat gilinti savo žinias ir kelti kvalifikaciją, reikalingą tinkamai atlikti CPO LT Valdybos nario funkcijas, bei siekti visapusiško CPO LT veiklos suvokimo, efektyvaus užduočių įvykdymo ir profesionalių sprendimų priėmimo;

####  vykdyti kitas pareigas, kurias nustato taikytini teisės aktai, CPO LT įstatai ir CPO LT valdybos darbo reglamentas ir kiti CPO LT vidaus dokumentai.

#### Valdybos narys turi šias teises:

#### neatlygintinai gauti iš CPO LT ir jos organų visą jo funkcijoms CPO LT valdyboje atlikti reikiamą informaciją bei dokumentus, kuriais disponuoja CPO LT;

#### CPO LT valdybos posėdžio šaukimo iniciatyvos teisę ir teisę siūlyti klausimus į inicijuojamo ar šaukiamo valdybos posėdžio darbotvarkę įstatų bei teisės aktų nustatyta tvarka;

#### esant objektyviam poreikiui, atskirais atvejais pasinaudoti CPO LT ištekliais, kurie yra būtini tinkamai Valdybos nario veiklai užtikrinti;

#### taip pat kitas teises, kurias suteikia teisės aktai, CPO LT įstatai, CPO LT valdybos darbo reglamentas ir kiti CPO LT vidaus dokumentai.

### DALYVAVIMAS VALDYBOS POSĖDŽIUOSE

#### Valdybos narys privalo dalyvauti visuose CPO LT valdybos posėdžiuose, išskyrus atvejus, kai to neįmanoma padaryti dėl objektyvių priežasčių. Tokiais išimtiniais atvejais Valdybos narys, negalintis dalyvauti Valdybos posėdyje, privalo iš anksto balsuoti raštu arba balsuoti telekomunikacijų įrenginiais CPO LT valdybos darbo reglamento nustatyta tvarka, arba teisės aktų nustatyta tvarka gali įgalioti kitą Valdybos narį balsuoti vietoje savęs.

#### Valdybos narys visuomet privalo atvykti į posėdžius susipažinęs su posėdžio darbotvarke ir visa jam pateikta su nagrinėjamais klausimais susijusia informacija bei dokumentais, su sąlyga, kad tokia informacija ir dokumentai jam buvo pateikti CPO LT valdybos darbo reglamente nustatytais terminais bei tvarka. Valdybos narys privalo aktyviai dalyvauti svarstant posėdžio darbotvarkėje numatytus klausimus, raštu ar žodžiu išdėstyti savo poziciją visais aptariamais klausimais bei teikti argumentuotus pasiūlymus dėl svarstomų klausimų sprendimo.

#### Valdybos narys privalo balsuoti „už“ arba „prieš“ kiekvieną CPO LT valdybos posėdyje svarstomą klausimą. Valdybos narys neturi teisės atsisakyti balsuoti, susilaikyti balsuojant ar už save įgalioti balsuoti kitus asmenis, išskyrus teisės aktų ar CPO LT vidaus dokumentų nustatytus atvejus, kai Valdybos narys privalo nusišalinti nuo balsavimo ar atitinkamo organo sprendimu yra nušalintas nuo balsavimo teisės aktų nustatyta tvarka. Valdybos narys CPO LT valdybos darbo reglamento nustatyta tvarka privalo susipažinti su posėdžio protokolu, esant poreikiui – pateikti protokolui pastabas ir pasiūlymus, ir tuo atveju, jei CPO LT valdybos darbo reglamentas numato, kad protokolas turi būti pasirašomas visų posėdyje dalyvavusių Valdybos narių – Valdybos narys suderintą protokolą privalo pasirašyti. Valdybos protokolai gali būti pasirašomi sertifikuotais elektroniniais parašais. Valdybos nariui turi būti užtikrinama teisė susipažinti su visais priimtais valdybos sprendimais ir posėdžių protokolais.

#### CPO LT užtikrins, kad vykdydamas savo pareigas Valdybos narys esant objektyviam poreikiui atskirais atvejais galėtų pasinaudoti CPO LT resursais, kurie yra būtini tinkamai Valdybos nario veiklai užtikrinti. Tokiu atveju, apie turimą poreikį Valdybos narys privalo iš anksto CPO LT vidaus teisės aktų nustatyta tvarka informuoti CPO LT.

#### **INTERESŲ KONFLIKTO NEBUVIMAS**

#### Sutarties galiojimo metu atsiradus nenurodytoms aplinkybėms, dėl kurių galėtų kilti Valdybos nario ir CPO LT interesų konfliktas, Valdybos narys apie tokias naujas aplinkybes privalo nedelsiant raštu informuoti CPO LT kolegialius organus ir CPO LT.

### DARBO SANTYKIŲ NEBUVIMAS

#### Šalys patvirtina, kad šia Sutartimi tarp Valdybos nario ir CPO LT nustatomi civiliniai teisiniai santykiai. Ši Sutartis negali būti aiškinama kaip sukurianti darbo santykius tarp Šalių. Atitinkamai, Valdybos narys, pagal šią Sutartį, negali būti laikomas CPO LT darbuotoju ir nėra pavaldus ar atskaitingas CPO LT administracijai. Pagal šią Sutartį, Valdybos narys veikia tik kaip CPO LT valdybos narys ir prisiima visą atsakomybę už savo funkcijų atlikimą bei šios Sutarties vykdymą.

### INTELEKTINĖ NUOSAVYBĖ

#### Turtinės ir, kiek to nedraudžia teisės aktai, neturtinės teisės į visus šios Sutarties galiojimo metu Valdybos nario sukurtus intelektinės ar pramoninės nuosavybės dalykus, tiesiogiai susijusius su Valdybos nario veikla pagal šią Sutartį, įskaitant autoriaus teisių objektus, prekių, paslaugų ženklus, produktus ir pramoninį dizainą, bei kitus Valdybos nario pareigų vykdymo metu sukurtus dalykus, visiškai, automatiškai, neterminuotai ir neatšaukiamai tampa ir yra išimtinė CPO LT nuosavybė be jokio papildomo atlygio mokėjimo. Neturtinės teisės, kurios negali būti perleistos CPO LT, šia Sutartimi yra licencijuojamos CPO LT maksimalia teisės aktų leidžiama apimtimi maksimaliam teisės aktų leidžiamam terminui.

#### Atlyginimas Valdybos nariui už šios Sutarties 5.1 punkte nurodytų dalykų sukūrimą yra įskaičiuotas į pagal šią Sutartį Valdybos nariui mokamą atlygį ir CPO LT turi teisę disponuoti tokiais dalykais išimtinai savo nuožiūra, nemokėdama Valdybos nariui jokio papildomo atlygio.

### VALDYBOS NARIO IŠLAIDŲ KOMPENSAVIMAS IR APMOKĖJIMAS UŽ JO VEIKLĄ

#### Už Valdybos nario veiklą CPO LT įsipareigoja mokėti fiksuotą [suma] EUR mėnesinį atlygį, o jam dirbant Valdybos pirmininku – [suma] EUR mėnesinį atlygį.

#### Į Valdybos nariui mokamą atlygį įskaičiuojami visi Valdybos nariui taikytini mokesčiai ir įmokos (įskaitant ir tuos, kurie gali būti nustatyti ateityje šios Sutarties galiojimo metu), išskyrus PVM (kai Valdybos nariui atsiranda pareiga mokėti PVM). Visus Valdybos nario mokėtinus mokesčius ir įmokas (įskaitant ir tuos, kurie gali būti nustatyti ateityje), kiek tai susiję su atlygio pagal šią Sutartį gavimu, apskaičiuoja ir sumoka CPO LT, pervesdama juos Valdybos nario ar savo vardu atitinkamus mokesčius ir įmokas administruojančioms institucijoms, išskyrus atvejus, kai ši Sutartis ar galiojantys teisės aktai numato kitą tvarką.

#### Jeigu pagal galiojančius teisės aktus Valdybos narys turėtų įregistruoti individualią veiklą, leidžiančią teikti šioje Sutartyje numatytas paslaugas, CPO LT tokiam Valdybos nariui atlygį įsipareigoja mokėti tik turėdama Valdybos nario CPO LT pateiktą individualios veiklos pažymos ar kito pagal galiojančius teisės aktus leidžiančio pagal šią Sutartį vykdyti veiklą dokumento kopiją. Tokiu atveju visus mokesčius, įskaitant PVM mokestį, Valdybos narys privalo sumokėti pats, jeigu galiojantys teisės aktai nenustato kitaip.

#### Atlygis už praėjusį mėnesį, kurio metu Valdybos narys vykdė valdybos nario veiklą, išmokamas ne vėliau nei per 5 (penkias) darbo dienas po to mėnesio pabaigos.

#### Jei Valdybos nariui, vykdant Valdybos nario funkcijas, reikia patirti pagristų išlaidų, (įskaitant, bet neapsiribojant, kelionių, apgyvendinimo, transporto, maitinimo kelionės metu, taip pat, esant būtinybei, protingumo kriterijus atitinkančių išlaidų atlygiui už išorinių patarėjų, auditorių, teisininkų paslaugas, susijusias su Valdybos nario funkcijų atlikimu), CPO LT įsipareigoja padengti tiesiogiai arba kompensuoti Valdybos nariui tokias pagrįstas išlaidas, jeigu jos iš anksto buvo aptartos su CPO LT.

#### Visi mokėjimai pagal šią Sutartį atliekami pavedimu į Valdybos nario banko sąskaitą, nurodytą šioje Sutartyje pateiktuose Šalies rekvizituose.

#### Šiai Sutarčiai nustojus galioti bet kokiais pagrindais, Valdybos nariui turi būti išmokamas atlygis už Valdybos nario veiklos vykdymą iki Sutarties nutraukimo dienos. CPO LT, vadovaudamasi šiame Sutarties skyriuje nustatytomis sąlygomis, įsipareigoja su Valdybos nariu visiškai atsiskaityti per 30 (trisdešimt) kalendorinių dienų nuo šios Sutarties nutraukimo dienos.

### ATSAKOMYBĖ IR NUOSTOLIŲ ATLYGINIMAS

#### CPO LT įsipareigoja atlyginti Valdybos nariui ir apsaugoti jį nuo bet kokių nuostolių ar žalos (įskaitant protingas išlaidas teisinei pagalbai), kurie gali būti Valdybos nario patirti dėl bet kokios priežasties, susijusios su Valdybos nario veikla CPO LT valdyboje, išskyrus atvejus, kai tokie nuostoliai ar žala Valdybos nariui kilo dėl Valdybos nario tyčios ar didelio neatsargumo. Tuo atveju, jei pagal šį punktą Valdybos nariui ar tretiesiems asmenims bus sumokėtos kokios nors sumos, CPO LT neturės teisės reikalauti iš Valdybos nario atlyginti jokių išlaidų, kurias CPO LT patyrė dėl atlyginimo Valdybos nariui ir jo apsaugos nuo bet kokių nuostolių ar žalos, išskyrus kai tokie nuostoliai ar žala atsirado dėl Valdybos nario tyčios ar didelio neatsargumo.

* 1. Šios Sutarties galiojimo metu CPO LT įsipareigoja apdrausti Valdybos nario atsakomybę juridinių asmenų vadovaujančių asmenų (įskaitant valdybos narius) civilinės atsakomybės draudimu.

#### Valdybos narys įsipareigoja atlyginti CPO LT ir apsaugoti ją nuo bet kokių nuostolių ar žalos (įskaitant protingas išlaidas teisinei pagalbai), kuriuos ji gali patirti dėl Valdybos nario įvykdyto šios Sutarties pažeidimo ir (ar) trečiųjų asmenų, įskaitant CPO LT dalininkus, reikalavimų, susijusių su Valdybos nario veikla CPO LT valdyboje ar tos veiklos rezultatais, kai tokie nuostoliai ar žala CPO LT kilo dėl Valdybos nario tyčios ar didelio neatsargumo.

### TEISĖ GAUTI INFORMACIJĄ IR KONFIDENCIALUMAS

#### Valdybos narys turi teisę susipažinti su visais CPO LT ir visa CPO LT (išskyrus tokius dokumentus ir informaciją, kuri tiesiogiai ir (ar) netiesiogiai susijusi su CPO LT, dokumentais ir (ar) informacija, teisės aktų nustatyta tvarka gauta, sužinota ar kitokiu teisėtu būdu įgyta CPO LT, kuri Valdybos nario prašymu gali būti susisteminta pagal jo nurodytus pagrįstus kriterijus.

#### Šios Sutarties galiojimo metu, o taip pat 10 metų po Sutarties pasibaigimo, Valdybos narys įsipareigoja neatskleisti be išankstinio raštiško CPO LT sutikimo jokiai trečiajai šaliai paslapčių ir (ar) konfidencialios informacijos, gautos vykdant Valdybos nario veiklą.

#### Konfidencialia informacija yra laikoma konfidenciali ir (ar) Lietuvos Respublikos asmens duomenų teisinės apsaugos įstatyme apibrėžta informacija apie trečiuosius asmenis ar susijusi su trečiaisiais asmenimis, kurią Valdybos narys sužinojo vykdydamas savo funkcijas ir pareigas.

#### Valdybos narys kartu su šia Sutartimi, bet ne vėliau kaip iki savo veiklos CPO LT valdyboje pradžios, pasirašo konfidencialumo susitarimą, neatskleisti CPO LT komercinių paslapčių ir konfidencialios informacijos. Už konfidencialios informacijos atskleidimą taikoma Lietuvos Respublikos teisės aktuose numatyta atsakomybė.

### PRANEŠIMAI IR KITA INFORMACIJA

#### Visi pranešimai, prašymai, rašytiniai pareikalavimai ar kiti dokumentai pagal šią Sutartį siunčiami šioje Sutartyje nurodytais Šalių el. pašto adresais.

#### Visi pranešimai pagal šią Sutartį laikomi tinkamai įteiktais, kai jie išsiųsti šioje Sutartyje nurodytu Valdybos nario el.pašto adresu, kitai Šaliai patvirtinant elektroninio laiško gavimą. Kiekviena Šalis privalo pranešti kitai Šaliai apie bet kokius el. pašto adreso, banko sąskaitos ar kitų duomenų, nurodytų šioje Sutartyje, pasikeitimus, ne vėliau nei per 5 (penkias) kalendorines dienas nuo tokio pasikeitimo. Jei Šalis nepraneša apie el. pašto adreso pasikeitimą, pranešimo siuntimas paskutiniu turimu el. pašto adresu yra laikomas tinkamu.

### BAIGIAMOSIOS NUOSTATOS

#### Ši Sutartis įsigalioja nuo jos sudarymo momento ir galioja iki anksčiausios iš šių datų:

#### 10.1.1. baigiasi Valdybos nario, kaip CPO LT valdybos nario, kadencija;

#### 10.1.2. Valdybos narys atsistatydina ar negali toliau eiti pareigų;

#### 10.1.3. Valdybos narys yra atšaukiamas iš CPO LT valdybos ar atšaukiama visa CPO LT valdyba;

#### Valdybos narys nustoja eiti CPO LT valdybos nario pareigas kitu pagrindu.

#### Sutarties nuostatos dėl intelektinės nuosavybės, konfidencialumo, nuostolių atlyginimo, atsiskaitymo, taikytinos teisės bei ginčų sprendimo lieka galioti ir po šios Sutarties pasibaigimo.

#### Valdybos narys ne vėliau nei Sutarties pasibaigimo dieną įsipareigoja sunaikinti arba perduoti (pagal dalyko esmę) CPO LT:

#### 10.3.1. visus jo turimus Valdybos nario veiklos vykdymo metu gautus ar sukurtus dokumentus (įskaitant, bet neapsiribojant, korespondenciją, pranešimus, sutartis, kitus dokumentus, taip pat kompiuterio diskus, atminties raktus bei korteles, kompiuterio programinę įrangą ar kitas optiniu ar elektroniniu būdu nuskaitomas informacijos laikmenas);

#### 10.3.2. perduotus Valdybos nariui valdyti ir (ar) naudotis ryšium su jo veikla CPO LT valdyboje CPO LT priklausantį ar CPO LT kitais pagrindais valdomą turtą ir kitus dalykus. CPO LT rašytiniu prašymu, Valdybos narys įsipareigoja pateikti rašytinį patvirtinimą apie šiame punkte numatytų pareigų tinkamą įvykdymą.

#### Šiai Sutarčiai ir jos sąlygų aiškinimui, taikymui, taip pat klausimams, susijusiems su jos pažeidimu, galiojimu ar negaliojimu, spręsti taikoma Lietuvos Respublikos teisė.

#### Visi ginčai, nesutarimai ar reikalavimai, kylantys iš šios Sutarties ar susiję su šia Sutartimi, jos pažeidimu, nutraukimu ar galiojimu, sprendžiami derybų būdu. Jeigu per 30 (trisdešimt) kalendorinių dienų Šalims nepavyksta taikiai išspręsti ginčo, ginčas galutinai sprendžiamas įstatymų nustatyta tvarka.

#### Bet kokie šios Sutarties pakeitimai ar papildymai turi būti daromi raštu ir pasirašomi abiejų Šalių.

#### Jeigu kuri nors šios Sutarties sąlyga visiškai ar iš dalies negaliotų ar taptų negaliojančia dėl jos prieštaravimo teisės aktams arba dėl bet kokios kitos priežasties, likusios šios Sutarties sąlygos liks galioti visa apimtimi. Tokiu atveju, Šalys gera valia derėsis ir sieks pakeisti minėtą visiškai ar iš dalies negaliojančią sąlygą kita galiojančia sąlyga, kuri, kiek tai įmanoma, leistų pasiekti tokį patį teisinį ir ekonominį rezultatą kaip šios Sutarties sąlyga, kuri bus tokiu būdu pakeista.

#### Nesinaudojimas savo teise, numatyta šioje Sutartyje, jokiomis aplinkybėmis negali būti aiškinamas kaip tokios teisės atsisakymas, neatsižvelgiant į terminą, kurį Šalis nesinaudojo šia teise.

#### Nė viena Šalis negali perleisti savo teisių ar pareigų pagal šią Sutartį bet kokiai trečiajai šaliai, išskyrus įstatymuose numatytas išimtis.

#### Ši Sutartis yra sudaroma 2 (dviem) egzemplioriais lietuvių kalba, po vieną egzempliorių kiekvienai Šaliai.

|  |  |
| --- | --- |
| Viešoji įstaiga CPO LTUkmergės g. 219-1, LT-07152 VilniusKodas 302913276tel. 8 666 29090, el. p. info@cpo.lt Banko sąskaita LT287300010150585456Swedbank, AB[Atstovaujančio asmens pareigos, vardas ir pavardė] | [**Valdybos nario vardas, pavardė**][telefono numeris][el. pašto adresas][banko sąskaitos numeris][banko pavadinimas] |
|  |  |